Iokaste

For jupitermånen Iocaste, se Iocaste (måne)
Iokaste eller Jokaste (gresk: Ἰοκάστη), også kalt Epikaste (Ἐπικάστη) var i gresk mytologi datter av Menoeceus og dronning av Theben i det antikke Hellas. Hun var gift med kong Laios og ble etter hans død gift med sin egen sønn Oidipus (Ødipus) uten å vite at de var i slekt. Hun var søster til Kreon som etterfulgte Oidipus som konge i Theben. Den greske dramatikeren Sofokles har beskrevet historien i tragedien Kong Oidipus.

Bakgrunn
Laios ble som ung fordrevet fra Theben av Amphion og Zethus, og han fikk opphold hos Pelops, kongen av Pisa på Peloponnes. Under sitt opphold der skulle han lære Pelops’ sønn Khrysippus vognkjøring, men Laios forelsket seg i gutten, bortførte ham og voldtok ham.Apollodorus, Library, 3.5.5 Denne bortføringen skal ha vært tema i en av de tapte tragediene til dramatikeren Evripides. Etter at Amphion og Zethus var døde dro Laios tilbake til Theben og ble utropt til konge der.

Oidipus’ ulykke
Etter voldtekten av Khrysippus giftet Laios seg med Iokaste, datter av Menoeceus, en etterkommer av Spartoiene. Laios skal ha fått en spådom fra oraklet i Delfi som fortalte ham at han ikke måtte få barn, fordi barnet ville drepe ham og gifte seg med hans kone. I en annen versjon av historien, fortalt av dikteren Aiskhylos, blir Laios advart om at han bare kan redde byen hvis han dør barnløs. En natt var imidlertid Laios beruset og unnfanget sønnen Oedipus med Iokaste. På Laios’ ordre ble den nyfødte Oidipus satt ut på fjellet Kithairon med føttene bundet, men han ble funnet av en gjeter og gitt til kong Polybus og dronning Merope av Korint som oppdro ham til han ble voksen.Apollodorus, Library, 3.5.7.

Da Oidipus ønsket å vite mer om sine foreldre, rådførte han seg med orakelet i Delfi, bare for å bli fortalt at han ikke må gå til sitt hjem fordi han da ville komme til å drepe sin far og gifte seg med sin mor. Oidipus trodde at han var fra Korint og dro derfor mot Theben å unngå denne skjebnen.Apollodorus, Library, 3.5.7 På veien dit møtte han Laios, som skulle Delfi for å konsultere oraklet fordi han hadde mottatt varsler som indikerte at sønnen skulle komme tilbake for å drepe ham. Oidipus nektet å bøye seg for kongen selv om Laios ledsagere beordret ham til det. Laios ble sint og kjørte over foten hans med vognhjulet, og Oidipus drepte Laios og alle unntatt en av hans tjenere. Laios ble begravet der han døde. Senere ble Theben forbannet med en sykdom fordi hans morder ikke ble funnet og straffet .

Oidipus, som stadig ikke visste hvem hans foreldre var, ble konge i Theben etter Laios, giftet seg med enken Iokaste uten å vite at det var hans egen mor og fikk fire barn med henne, Antigone, Ismene, Polyneikes og Eteokles. Da sannheten etter hvert gikk opp for Iokaste styrtet hun inn i sitt sovekammer og hengte seg. Oidipus straffet seg selv ved å stikke ut øynene sine. Han forlot Theben og overlot styret til sine sønner og vandret resten av sitt liv som tigger ledsaget av sin datter Antigone. Den mytiske historien er fortalt av Sofokles i tragedien Kong Oidipus og i den etterfølgende Oidipus i Kolonos.

Iokastes barn
I tragedien Oidious i Kolonos framstilles Antigone som den oppofrende og lojale datter som står ved sin ulykkelige fars side og leder ham på sin vandring. Søsteren Ismene har en mer forsiktig og perifer rolle.

Sønnene Polyneikes og Eteokles deler først kongemakten, men Eteokles jager etter hvert sin bror vekk. Polyneikes samler en hær fra syv kongeriker og angriper Theben. (Ref. Aiskhylos’ tragedie De syv mot Theben). Slaget ender med at de to brødrene dreper hverandre, og Iokastes bror Kreon overtar kongemakten.

I Sofokles tragedie Antigone er Oidipus død, og Antigone drar tilbake til Theben for å begrave sin bror Polyneikes. Kreon har begravd Eteokles, men latt liket av angriperen Polyneikes ligge for dyr og åtselfugler. Antigone forsøkte å begrave ham og Kreon dømte henne til døden. Hun var også forlovet med Kreons sønn Haimon og Sofokles' drama ender med at Kreon ombestemmer seg og beordrer Polyneikes begravd slik at han kan komme til dødsriket. Det er imidlertid for sent. Antigone har hengt seg, hennes forlovede Haimon begår selvmord, og til slutt begår også Kreons hustru Euridike selvmord.

 Referanser 

Kategori:Greske mytologiske kvinner